Fakultet političkih nauka Univerziteta u Banjoj Luci organizuje III Naučni skup sa međunarodnim učešćem pod nazivom: Društvo i politika. Tema ovogodišnjeg naučnog skupa je:

**BALKAN I ISTOK: DOMINANTNI DISKURSI, INTERKULTURALNA KOMUNIKACIJA I (ANTI)GLOBALIZACIJA**

Banja Luka, 30. septembar i 1. oktobar 2022.

**POZIV ZA RADOVE**

Tokom devedesetih godina prošlog vijeka, pod uticajem tragičnih dešavanja na prostoru bivše Jugoslavije i načina na koji su ona (re)prezentovana od strane zapadnih političara i medija, nekolicina autora – Milica Bakić-Hajden (Milica Bakić-Hayden), Marija Todorova (Maria Todorova) i Vesna Goldsvorti (Vesna Goldsworthy) – počeće da propituje diskurzivnu genezu negativnih stereotipa o balkanskim narodima/kulturama. Pod direktnim uticajem Saidove (Edward W. Said) studije „Orijentalizam“ (1978), nalazi njihovih istraživanja ukazaće na kontinuiranu (re)produkciju imaginarnih/simboličkih predstava o Balkanu – koji pod uticajem kulturne hegemonije Zapada od geografske odrednice postaje sinonim za imputiranu nasilnost, amoralnost, istočnjaštvo, primitivizam, necivilizovanost, i/ili druge negativne osobine njegovih stanovnika. Začeci navedenih predstava mogu da se prate još od podjele na zapadno i istočno hrišćanstvo i perioda osmanske dominacije nad pomenutim prostorom, odnosno od izvještaja zapadnih putopisaca, novinara, diplomata i književnika tokom XIX vijeka, sve do perioda oko Prvog svjetskog rata, kada prerastaju u specifičan balkanistički diskurs – balkanizam. Nezavisno od vremena u koje smještaju njegov nastanak i/ili načina na koji razumijevaju njegovu autentičnosti u odnosu na orijentalistički, balkanistički diskurs za navedene autore ne reprezentuje samo odnose moći između Evrope/Zapada i Balkana, odnosno Zapada i Orijenta u kojima Balkan ima graničnu/dvosmislenu/hibridnu ulogu, već ukazuje i na obrazce (samo)identifikacije balkanskih naroda – afirmativan, negativan, ambivalentan ili ravnodušan odnos prema navedenim negativnim stereotipima. U tom kontekstu, pomenuti autori se prvenstveno fokusiraju na analizu interiorizacije navedenih negativnih stereotipa od strane balkanskih kulturnih i/ili političkih elita, koje kroz odbacivanje različitih formi balkanskog naslјeđa teže da se predstave kao nacionalni promoteri evropskih vrijednosti.

Kroz kritiku balkanističkog diskursa navedeni i mnogi drugi autori su ukazali na mnoga značajna pitanja o obrascima interkulturalne komunikacije na relaciji Evropa/Zapad-Balkan, ali i između balkanskih naroda. Ipak, i pored nemjerlјivog doprinosa dekonstrukciji esencijalističkih predstava o identitetu/identitetima balkanskih naroda, rezultati većine dosadašnjih istraživanja u oblasti balkanističkih studija su pretežno relevantni samo u oblasti teorije i političkih rasprava. U tom kontekstu, naznačena tema naučne konferencije ima za cilј istovremeno pomjeranje analitičkog fokusa od relacije Balkan-Zapad ka relaciji Balkan-Istok, odnosno od teorijskih ka empirijskim istraživanjima. S obzirom na višedecenijske društveno-istorijske trendove, a u užem smislu naročito geo-politička dešavanja, koji ukazuju na ponovni uspon Istoka, smatramo da propitivanje obrazaca interkulturalne komunikacije između balkanskih i istočnih naroda predstavlјa izrazito aktuelnu akademsku temu. Drugim riječima, smatramo da kraj unipolarnog/zapadnocentričnog globalnog poretka predstavlјa osnov za akademsko repozicioniranje Balkana ne samo u regionalnim i evropskim, već i svjetskim okvirima. Shodno prethodno navedenom, primarni zadatak naučne konferencije neće biti isklјučivo usmjeren ka razmatranju obrazaca (de)konstrukcije balkanističkog i/ili orijentalističkog diskursa, već i ka širenju svijesti o prošlim, postojećim i mogućim oblicima saradnje između balkanskih i istočnih naroda. Radi lakše orijentacije zainteresovanim autorima radova skrećemo pažnju na nazive planiranih tematskih sekcija u okviru naučne konferencije: Balkan kao Istok, Balkan i Rusija, Balkan i Bliski Istok/MENA, Balkan i Daleki Istok/Istočna Azija.

Pored prijedloga koji su neposredno obuhvaćeni glavnom temom konferencije Naučni odbor konferencije će rado prihvatiti i druge relevantne teme, a sve u cilјu promocije interdisciplinarnosti i međusobne razmjene ideja između istraživača. U tom smislu, pored istraživača iz oblasti politikologije, sociologije, novinarstva, komunikologije i socijalnog rada, očekujemo da učešće u radu konferencije uzmu i istraživači iz drugih akademskih oblasti koje propituju međusobni odnos „Balkana“ i „Istoka“ (npr. filozofije, istorije, etnografije, arabistike, sinologije, itd). Prihvaćeni radovi biće objavlјeni u tematskom zborniku prije održavanja konferencije i Naučnom časopisu Fakulteta političkih nauka u Banjoj Luci za društvena pitanja POLITEIA (indeksiranom u DOAJ, ERICH PLUS i CEEOL).

Suorganizator konferencije je Konfucijev institut Univerziteta u Banjoj Luci.

Konferencija će biti održana uživo u prostorijama Fakulteta političkih nauka Univerziteta u Banjoj Luci.

Kotizacija za učešće na naučnom skupu iznosi 60 KM ili ekvivalentan iznos u drugoj valuti. Učesnici naučnog skupa sami snose troškove puta. Organizatori naučnog skupa učesnicima će obezbijediti hranu i smještaj. Instrukcije za uplatu kotizacije za učešće moguće je preuzeti na zvaničnom sajtu naučnog skupa kojem je moguće pristupiti putem linka <https://drustvoipolitika.fpn.unibl.org>.

Radni jezici konferencije su jezici bivših jugoslovenskih naroda i engleski jezik.

**Uputstvo za prijavu učešća i dostavlјanje radova**

Prijava učešća na naučni skup treba da sadrži ime i prezime autora, puni naziv institucije na kojoj je autor zaposlen (univerzitet i fakulet), imejl adresu autora, naziv rada, apstrakt (do 250 riječi) i klјučne riječi (do 5 riječi). Apstrakt i klјučne riječi se dostavlјaju i na engleskom jeziku. Prijave se dostavlјaju putem zvanične imejl adrese naučnog skupa drustvoipolitika@fpn.unibl.org ili na zvaničnom sajtu naučnog skupa. Dostavlјanje naučnih radova moguće je izvršiti na isti način kao i prijavu učešća na naučnom skupu. Rad treba da ima najviše 16 strana uklјučujući korištenu literaturu i dodatke. Piše se fontom Times New Roman, veličina fonta 12, prored 1,5. Obavezna je upotreba APA standarda citiranja i referenciranja. Dostavlјeni radovi će proći kroz proceduru dvostruko slijepe recenzije. Nakon informacije o prihvatanju rada autori su dužni da u naznačenom roku potvrde učešće na naučnom skupu.

**Važni datumi:**

* Krajnji rok za prijavu učešća: 8. maj 2022.
* Informacija o prihvatanju apstrakta: 15. maj 2022.
* Krajnji rok za dostavlјanje radova: 31. jul 2022.
* Informacija o prihvatanju radova: 9. septembar 2022.
* Krajnji rok za registraciju učesnika: 16. septembar 2022.
* Datum održavanja naučnog skupa: 30. septembar i 1. oktobar 2022.